Sarah Santaolalla

Sarah Pérez Santaolalla (Salamanca, Espainia, 1998), ezagunagoa Sarah Santaolalla izenaz, komunikatzailea eta analista politikoa da. Politikan, feminismoan eta Espainiako gaurkotasun gaietan espezializatua, tertuliakide gisa parte hartzen du hainbat telebista saiotan.

 Bizitza 
Sarah Pérez Santaolalla Salamancan jaio zen, 1998an, abokatutzari lotutako Salamancako familia batean. Ikus-entzunezko Komunikazioa ikasi zuen Salamancako Unibertsitatean eta Zuzenbidea Leongo Unibertsitatean.

Gaztetatik hasi zen aktibismoan eta tokiko politikan. Salamancako Jóvenes Vecinos elkarteko komunitate proiektuetan parte hartu zuen eta elkarteko presidentea izatera iritsi zen. Proactiva Open Arms gobernuz kanpoko erakundearekin ere kolaboratzen du eta etxegabetzeen aurkako protestetan parte hartu izan du. Espainiako Langile Alderdi Sozialistak  Salamancako Udalerako aurkeztu zuen hautes-zerrendan izena eman zuen 2023ko udal hauteskundeetan.

 Telebistako ibilbidea 
Telebistan 7NN katean eman zituen lehen urratsak. Ondoren, Canal Red taldean sartu zen.

Analista politiko gisa ibilbidea egin ondoren, Cuatro al día saioan hasi zen tertuliakide. Beranduago, Cuatro kateko En boca de todos eta Todo es mentira saioetan parte hartu zuen. Antena 3ko Espejo público saioan ere agertu da. 2025az geroztik, Javier Ruizek eta Adela Gonzálezek aurkeztutako Mañaneros 360 saioan eta Jesús Cintoraren Malas lenguas saioan kolaboratzen du.

Hedabideetan duen oihartzuna dela eta, sare sozialetan jazarpena, erasoak eta heriotza-mehatxuak jasan ditu. 2025eko ekainean, hacker batek Santaolallaren datu pertsonalak argitaratu zituen eskuin muturreko mezularitza-kanaletan. 2026ko urtarrilean, Vito Quiles ultraeskuindar aktibista salatu zuen jazarpenagatik, Prado del Reyko RTVEren estudioetatik bere etxeraino taxi batean jarraitu ziolako. Hurrengo egunean, Hamahiru Arrosen hobia profanatu zuten Madrilgo hilerri zibilean, Santaolallaren aurkako heriotza-mehatxuzko pintaketak eginez. Pedro Sánchez Espainiako Gobernuko presidenteak ekintza horiek gaitzetsi zituen. ​Halaber, Europako Kontseiluak ohar bat argitaratu zuen, Santaolallaren aurkako jazarpena eta mehatxuak zirela eta, gertaerak iker zitezen eskatzeko.

2026ko otsailean, Rosa Belmonte tertuliakideak Santaolallaren aurkako iruzkin iraingarriak egin zituen El Hormiguero telebista saioan. Horren inguruko kexak jaso ondoren, Espainiako Emakumearen Institutuak komunikatu bat zabaldu zuen sare sozialen bidez, eta Antena 3ko telebista saioari esandakoa zuzentzeko eskatuko ziola iragarri zuen.

 Telebista saioak 
Tertuliakide lanetan parte hartu duen saio nagusiak:
 En boca de todos (Cuatro)
 Todo es mentira (Cuatro)
 Espejo público (Antena 3)
 Mañaneros 360 (RTVE)
 Malas lenguas (RTVE)

 Erreferentziak 

Kategoria:Espainiako kazetariak
Kategoria:Espainiako feministak
Kategoria:Salamancako Unibertsitateko ikasleak
Kategoria:Leongo Unibertsitateko ikasleak
Kategoria:Salamancarrak